《赠梅谷高士》
宋代·何梦桂

去年无方老瞿昙，授我云门一劄禅。
今年羽衣梅谷仙，丹法葛翁口谈玄。
无方是兄仲梅谷，误堕凡胎投母腹。
岂非江郎三石人，两石飞来化双玉。
君今一字透锋机，札断三关鬼莫窥。
掇取玄珠入蓬阙，自携灵母养婴儿。
寒山梨枣霜中熟，碧莲池边结茅屋。
蛾眉白发两潇疎，夜抱寒蟾成独宿。
相逢丹鼎问金砂，笑灌玉泉餐紫霞。
昆仑瑶树渺何许，辽海白鹤还归家。
归去无方问何其，为说此行奇更奇。

作者简介：淳安人，生卒年均不详，约宋度宗咸淳中前后在世。咸淳元年，（公元一二六五年）进士，为太常博士，历监察御史官，大理寺卿。引疾去，筑室小酉源。元至元中，屡召不起，终于家。梦桂精于易，著有易衍及中庸，致用。